หุ้นยุโรปปิดลบหลังผลผลิตอุตสาหกรรมยูโรโซนหดตัว
ตลาดหุ้นยุโรปปิดลบเมื่อคืนนี้ (12 พ.ค.) หลังจากสำนักงานสถิติแห่งสหภาพยุโรป หรือยูโรสแตท เปิดเผยว่า ผลผลิตภาคอุตสาหกรรมของยูโรโซนปรับตัวลงติดต่อกันเป็นเดือนที่ 2 ในเดือนมี.ค. นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทเอกชน
13 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.5% ปิด (12 พ.ค.) ที่ 333.11 จุด, ดัชนี CAC-40 ตลาดหุ้นฝรั่งเศสปิดที่ 4,293.27 จุด ลดลง 23.40 จุด หรือ -0.54%, ดัชนี DAX ตลาดหุ้นเยอรมันปิดที่ 9,862.12 จุด ร่วงลง 113.20 จุด หรือ -1.13% และดัชนี FTSE 100 ตลาดหุ้นลอนดอนปิดที่ 6,104.19 จุด ลดลง 58.30 จุด, -0.95%
ตลาดหุ้นยุโรปปิดร่วงงหลังจากยูโรสแตทรายงานว่า ผลผลิตภาคอุตสาหกรรมของยูโรโซนในเดือนมี.ค. ปรับตัวลดลง 0.8% จากเดือนก.พ. ซึ่งเป็นการร่วงลงอย่างหนักติดต่อกันเป็นเดือนที่สอง บ่งชี้ว่าการฟื้นตัวของเศรษฐกิจในเขตยูโรโซนยังคงซบเซา หากเทียบเป็นรายปีพบว่า ผลผลิตภาคอุตสาหกรรมเดือนมี.ค. ปรับตัวขึ้นเพียง 0.2% จากช่วงเดียวกันของปีที่แล้ว
หุ้น Aegon ซึ่งเป็นบริษัทประกันรายใหญ่ของเยอรมนี ร่วงลง 11% หลังจากบริษัทเปิดเผยกำไรก่อนหักภาษีลดลงมากกว่าที่นักวิเคราะห์คาดการณ์ไว้, หุ้นเครดิต อะกริโคล ซึ่งเป็นธนาคารของฝรั่งเศส ร่วงลง 4.9% หลังจากธนาคารเปิดเผยกำไรสุทธิทรุดฮวบลง 71% สู่ระดับ 227 ล้านยูโร อันเนื่องจากมาจากการปรับโครงสร้างหนี้ และหุ้นเบเยอร์ ซึ่งเป็นบริษัทเคมีภัณฑ์และเวชภัณฑ์รายใหญ่ของเยอรมนี ดิ่งลง 4.9% หลังจากมีรายงานว่า เบเยอร์กำลังยื่นขอเสนอซื้อกิจการมอนซานโต ซึ่งเป็นบริษัทคู่แข่งในสหรัฐ